Ir-Regolament tal-Kummissjoni (KE) Nru 545/2003
tas-27 ta' Marzu 2003
li jemenda r-Regolament (KEE) Nru 94/92 li jistabbilixxi regoli dettaljati għall-implimentazzjoni ta' l-arranġamenti għall-importazzjoni minn pajjiżi terzi pprovduti fir-Regolament tal-Kunsill (KEE) Nru 2092/91
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2092/91 ta' l-24 ta' Ġunju 1991 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel [1], kif l-aħħar emendat bir-Regolament tal-Kummissjoni (KE) Nru 223/2003 [2], u b'mod partikolari l-Artikolu 11(1) tiegħu,
Billi:
(1) Il-lista tal-pajjiżi terzi li minnhom iridu joriġinaw ċerti prodotti agrikoli miksuba bil-metodu tal-produzzjoni organika sabiex jitqiegħdu fis-suq ġewwa l-Komunità, ipprovduta fl-Artikolu 11(1) tar-Regolament (KEE) Nru 2092/91, hija dikjarata fl-Anness mar-Regolament tal-Kummissjoni (KEE) Nru 94/92 [3], kif l-aħħar emendat bir-Regolament (KE) Nru 2382/2002 [4]. Din il-lista ġiet imfassla skond fl-Artikolu 11(1) tar-Regolament (KEE) Nru 2092/91.
(2) Il-Kosta Rika ssottomettiet lill-Kummissjoni talba sabiex tiġi inkluża fil-lista pprovduta fl-Artikolu 11(1) tar-Regolament (KEE) Nru 2092/91. L-awtoritajiet tagħha ssottomettew it-tagħrif meħtieġ skond l-Artikolu 2(2) tar-Regolament (KEE) Nru 94/92.
(3) L-eżami ta' dan it-tagħrif u d-diskussjoni konsegwenti ma' l-awtoritajiet tal-Kosta Rika wasslu għall-konklużjoni illi f'dan il-pajjiż ir-regoli li jirregolaw il-produzzjoni u l-ispezzjon tal-prodotti agrikoli huma ekwivalenti għal dawk stabbiliti fir-Regolamentr (KEE) Nru 2092/91.
(4) L-importazzjonijiet mill-Kosta Rika fil-Komunità bħalissa jsiru skond l-Artikolu 11(6) tar-Regolament (KEE) Nru 2092/91.
(5) Il-Kummissjoni wettqet kontroll fuq il-post dwar ir-regoli tal-miżuri tal-produzzjoni u l-ispezzjon attwalment applikati fil-Kosta Rika, ipprovduti fl-Artikolu 11(5) tar-Regolament (KEE) Nru 2092/91.
(6) Iktar minn hekk, l-awtoritajiet Awstraljani għarrfu lill-Kummissjoni illi korp ta' l-ispezzjon waqaf mill-attività tiegħu. Għalhekk l-isem ta' dan il-korp għandu jitħassar mill-Anness mar-Regolament (KEE) Nru 94/92.
(7) Ir-Regolament (KEE) Nru 94/92 għandu għalhekk jiġi emendat kif jixraq.
(8) Il-miżuri pprovduti f'dan ir-Regolament huma skond l-opinjoni tal-Kumitat imsemmi fl-Artikolu 14 tar-Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
L-Anness mar-Regolament (KEE) Nru 94/92 huwa emendat kif iddikjarat fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta' Marzu 2003.